KIRJALLINEN KYSYMYS E-0577/03

esittäjä(t): Anna Karamanou (PSE) komissiolle

(28. helmikuuta 2003)

Aihe: Ovatko matkapuhelimet terveydelle vaarallisia?

Ruotsalaisten lääkärien Malmön yliopistossa koe-eläimillä suorittamien äskettäisten tutkimusten mukaan matkapuhelinten käyttö voi vahingoittaa aivoja, todennäköisesti ennen kaikkea nuorilla, joiden keskuudessa matkapuhelinten käyttö on kasvanut merkittävästi. Tutkimustulosten mukaan epäillään, että puhelinten käytössä välittyvä säteily voi tappaa neuroneita, jotka ovat aivojen perustoiminnasta vastaavia soluja, mikä puolestaan voi heikentää älyllisiä kykyjä ja aiheuttaa aivojen rappeutumissairauksia. Lisäksi tutkijat havaitsivat, että säteilyn voimakkuuden kasvaessa myös aivojen lamaantuvien neuronien määrä kasvaa.

Kyseinen tutkimus poikkeaa useimmista matkapuhelinten turvallisuutta koskevista tutkimuksista siten, että siinä tutkittiin ihmisaivoihin aiheutuvia vaikutuksia eikä yhteyttä syövän kehittymiseen.

Mihin toimiin komissio aikoo ryhtyä, jotta tämä vakava kysymys selvitettäisiin perin pohjin toteuttamalla kattavampia tutkimuksia ja seuraamalla matkapuhelinten pitkäaikaisen käytön vaikutuksia ihmisaivoihin?

Philippe Busquinin komission puolesta antama vastaus

(8. huhtikuuta 2003)

Matkapuhelinten ja tarkemmin sanoen sähkömagneettisten kenttien mahdollinen vaikutus ihmisten terveyteen on ollut tutkimuskohteena useissa hankkeissa, jotka on rahoitettu Euroopan yhteisön viidennen tutkimusta ja teknologista kehittämistä (TTK) koskevan puiteohjelman erityisohjelmasta Elämänlaatu ja luonnonvarojen hoitaminen. Näissä hankkeissa keskitytään tiettyihin teoreettisiin terveysvaikutuskohteisiin, myös syövän kehittymiseen sekä kuuloon ja keskushermostoon kohdistuviin vaikutuksiin. Yhdessä hankkeessa, joka alkoi tammikuussa 2002 ja jonka on määrä kestää kolme vuotta, tutkitaan erityisesti mahdollisia hermostoon ja etenkin aivoihin kohdistuvia terveysvaikutuksia(1). Tähän asti tässä hankkeessa on keskitytty ihmisen päähän liittyviin annosmittauksiin ja hienojakoisiin laskelmiin.

Näille hankkeille on myönnetty tukea yhteisö viidennestä puiteohjelmasta yhteensä lähes 11 miljoonaa euroa. Muuta tutkimusyhteistyötä tuetaan tieteen ja tekniikan tutkimuksen eurooppalaisen yhteistyön kautta (COST-toimi 281), jolla yhdistetään ensisijaisesti kansallisella tasolla rahoitettua tutkimusta(2). Toukokuussa 2002 pidetyssä työpajassa keskityttiin keskustelemaan lapsiin kohdistuvasta vaikutuksesta. Sittemmin aiheen parissa on työskennellyt erityinen tilapäinen työryhmä, ja toinen työpaja on jo suunniteltu pidettäväksi marraskuussa 2003 Budapestissa, missä keskitytään erityisesti matkapuhelimen käytön vaikutukseen ihmisaivoihin.

Osana Euroopan yhteisön kuudetta TTK-puiteohjelmaa (20032006) komissio aikoo edelleen tukea tätä laajaa tutkimuspanostusta perustamalla politiikan tarpeita palvelevan tutkimusverkoston. Verkoston tavoitteena tulee olemaan monien suurten sähkömagneettisia kenttiä ja terveyttä koskevien tutkimushankkeiden toimijoiden tuominen yhteen muiden sidosryhmien kuten teollisuuden, säätelyviranomaisten, terveysalan, kansalaisjärjestöjen ja erityisten eturyhmien kanssa pohtimaan tutkimustoimien tuloksia. Tämä teema oli kuudennen puiteohjelman ensimmäisen tutkimusehdotuspyynnön aihe, ja sen pitäisi saada aikaan kustannustehokkaat puitteet matkapuhelinten pitkäaikaiskäytön aspektien tarkastelulle.

Myrkyllisyyttä, ekomyrkyllisyyttä ja ympäristöä käsittelevä yhteisön tiedekomitea (CSTEE)(3) seuraa viimeisimpiä tieteellisiä tuloksia sähkömagneettisten kenttien mahdollisista terveysvaikutuksista. Komitea on vahvistanut, että suositellut altistumistasot 12 päivänä heinäkuuta 1999 annetussa neuvoston suosituksessa 1999/519/EY väestön sähkömagneettisille kentille (0 Hz 300 GHz) altistumisen rajoittamisesta(4) antavat asianmukaisen suojan sähkömagneettisille kentille altistumista vastaan.

Tämän tutkimusrahoituksesta sekä tieteellisen yhteistyön ja tieteellisten asiantuntijoiden suorittaman säännöllisen seurannan edistämisestä koostuvan yhdistelmän kautta komissio osallistuu matkapuhelinten käyttöä koskevaan tärkeään keskusteluun.

(1) Katso www.ramp2001.org.

(2) http://www.cost281.org.

(3) Yksityiskohtaisempia tietoja: http://europa.eu.int/comm/food/fs/sc/index_en.html.

(4) EYVL L 199, 30.7.1999.